recursal/SuperWikiNEXT-32B huggingface dataset:
**குருதிக் குழாய்க்கட்டி அடைப்பு** (**embolism**, **எம்பாலிசம்**) என்பது அடைப்பு ஏற்படுத்தும் பொருளான எம்போலஸ், குருதிக் குழாயின் உள்ளே இருப்பதாகும். இந்த எம்போலசு என்பது குருதி உறைந்து ஏற்பட்டிருக்கலாம் (குருதி உறைகட்டி), கொழுப்பின் சிறுகோளமாக இருக்கலாம் (கொழுப்பு உறைகட்டி), காற்றுக் குமிழாக அல்லது வேறு வளிமமாக இருக்கலாம், பனிக்குட நீர்க்குமிழ் அல்லது வேற்றுப் பொருளாக இருக்கலாம். இத்தகைய தடை குருதிக்குழலில் இரத்த ஓட்டத்தை முழுவதுமாகவோ பகுதியாகவோ தடுக்கலாம். இத்தகைய அடைப்பு (நீர்மக்குழல் அடைப்பு) எம்போலசு ஏற்பட்டவிடத்திலிருந்து தொலைவில் உள்ள உடல் அங்கத்தைப் பாதிக்கலாம். குருதி உறைக்கட்டியால் ஏற்படும் குருதிக்குழாய்க் கட்டி அடைப்பு **திராம்போஎம்பாலிசம்** (குருதி உறைகட்டி அடைப்பு) எனப்படும். 

எம்பாலிசம் வழமையாக ஓர் நோய்க்குரிய நிகழ்வு. அதாவது ஏதேனும் நோய் அல்லது காயத்துடன் நிகழ்வது. சிலநேரங்களில் சிகிச்சையின் அங்கமாக வேண்டுமென்றே திட்டமிட்டு உருவாக்கப்படலாம். காட்டுகளாக குருதிப்போக்கை நிறுத்திட, புற்றுள்ள நோய்க்கட்டிக்கு குருதி செல்வதைத் தடுத்து அதனை அழித்திட எம்போலசு செலுத்தப்படலாம். இத்தகைய சிகிச்சை முறை குழாய்க்கட்டியாக்கம் (எம்பாலிசேசன்) எனப்படுகின்றது.

மேற்கோள்கள்
-----------

1. ↑  Dorland's (2012). *Dowland's Illustrated Medical Dictionary* (32nd ). Elsevier. பக். 606. பன்னாட்டுத் தரப்புத்தக எண்:978-1-4160-6257-8.
2. ↑  Britannica Concise Encyclopedia 2007
**ஊழியர் சேமநல நிதி** அல்லது **ஊழியர் வருங்கால வைப்பு நிதி** (*Employees' Provident Fund*) என்பது தொழிலாளர்களுக்கு அரசு வழங்கும் சமூகப் பாதுகாப்புத் திட்டத்தில் ஒன்றாகும். அரசு நிறுவனங்களிலும் தனியார் நிறுவனங்களிலும் வேலை பார்க்கும் தொழிலாளர்களின் எதிர்கால நலன் கருதி தொழிலாளரின் மாதாந்த சம்பளத்தில் தொழில்தருநர் சார்பிலும் தொழிலாளர் சார்பிலும் பங்களிப்புச் செய்வதாகும். இந்தப்பங்களிப்புப்பணத்தை தொழிலாளர் ஓய்வு பெற்ற பின்னர் மீளப்பெற்றுக் கொள்ளலாம்.

திட்ட விவரம்
------------

அரசாங்கம், தொழிலாளர்களினதும் ஊழியர்களினதும் எதிர்காலப் பாதுகாப்புக்காக கொண்டு வந்த திட்டம் தான் சேமநல நிதி ஆகும். இந்தியாவில் தொழிலாளர் சேமநல நிதி 1952 -ல் ஆரம்பிக்கப்பட்டது. 1971 முதல் ஓய்வூதியத் திட்டத்தையும் இதனோடு சேர்த்து இந்திய அரசாங்கம் செயல்படுத்தி வருகிறது. ஊழியர்களின் அடிப்படை சம்பளம்(Basic Salary), அகவிலைப்படியில்(Allowances) 12% தொழிலாளர் சேமநல நிதியாகப் பிடிக்கப்படும். தனியார் நிறுவனங்களில் பணியாளரிடமிருந்து பிடிக்கப்படும் அதே அளவு தொகையை நிறுவனமும் வழங்கும். இது தவிர, பணியாளர் விருப்பப்பட்டால் இன்னொரு 12% தொகையை கூடுதலாக தொழிலாளர் சேமநல நிதி கணக்கில் பிடிக்கச் சொல்லலாம். ஆனால், இந்த தொகைக்கு இணையாக நிறுவனம் எந்தத் தொகையும் செலுத்தாது.

தொழில் நிறுவனங்கள் அளிக்கும் 12 சதவிகிதத்தில் 8.33% தொழிலாளரின் குடும்ப ஓய்வூதியத்துக்காக எடுத்துக் கொள்ளப்படும். ஊழியர்களின் பங்கான 12%, தொழில் நிறுவனத்தின் பங்கான 3.5% (ஓய்வூதியத்துக்குக் கழித்தது போக) ஊழியர்களின் சேமநல நிதிக்கு எடுத்துக் கொள்ளப்படும். இந்தத் தொகைக்கு தற்போது 8.65% வட்டி தரப்படுகிறது. இன்றைய தேதியில் 6,500 ரூபாய் வரையில் சம்பளம் வாங்குபவர்களுக்கு தொழிலாளர் சேமநல நிதிப் பிடித்தம் கட்டாயம் பிடிக்க வேண்டும் என்பது சட்டம்.

நிர்வாகம்
---------

தொழிலாளர் சேமநல நிதிக் கணக்குகளை CAG எனப்படும்  *இந்திய அரசுக் கணக்கு மற்றும் தணிக்கையாளர்* (Comptroller and Auditor General of India) நிருவகிகிறார். ஒன்றிய அரசு ஊழியர்கள், மாநில ஊழியர்கள் ஆகியோரின் சம்பளத்திலிருந்து மாதா மாதம் பொது சேமநல நிதி எனப்படும் GPF சந்தா தொகை பிடிக்கப்படுகிறது. ஒவ்வொரு ஊழியருக்கும் ஒரு கணக்கு எண் வழங்கப்படும். இதற்குக் கணக்குத் துறையின் சுருக்க எழுத்து உண்டு. அவ்வாறு அவர்கள் ஊதியத்தில் இருந்து பிடிக்கப்படும் தொகை அவர்கள் கணக்குகளில் வரவு வைக்கப்படுகிறது.

மேற்கோள்கள்
-----------

1. ↑  "விகடன்.காம்". 2012-11-10 அன்று மூலம் பரணிடப்பட்டது. 2012-07-10 அன்று பார்க்கப்பட்டது.
2. ↑
3. ↑

இவற்றையும் காண்க
----------------

* இந்தியத் தொழிலாளர் வருங்கால வைப்பு நிதிச் சட்டம் - 1952
A schematic visual model of oxygen-binding process
Heme group
**ஹீமோகுளோபின்**, அல்லது **ஈமோகுளோபின்** அல்லது **குருதிவளிக்காவி** (Hemoglobin) என்பது மனிதனதும் இதர முதுகெலும்பிகளினதும் சில முதுகெலும்பிலிகளினதும் குருதியில் உள்ள ஒரு முக்கிய கூறு ஆகும். இது செங்குருதியணுக்களில் உள்ள இரும்பு தனிமத்தைக் கொண்ட ஆக்சிசன் கடத்தும் உலோகப் புரதத்தைக் குறிக்கிறது. ஆக்சிசனுடன் இணைந்த நிலையில் அதற்கு ஆக்சிஹீமோகுளோபின் என்று பெயர்.   

இது உடலில் குறிப்பிட்ட அளவில் பேணப்படுதுவது உடல்நலத்துக்கு அவசியம். இது குருதிப் புரதங்களில் மிக முக்கியமான புரதமாகும்.

பெரும்பான்மையான முதுகெலும்பிகளில் குருதிவளிக்காவி நான்கு குளோபின் புரத மூலக்கூறுகள் பிணைந்து உருவாக்கப்பட்டுள்ளது. ஒவ்வொரு குளோபினும் இரும்புத் தனிமத்தைக் கொண்ட ஈம் (ஹீம்) எனப்படும் அமைப்புடன் இணைந்துள்ளது. ஈமோகுளோபின் எனப்படும் பெயருக்கு இதுவே காரணம் ஆகும்.

குருதிவளிக்காவி சுவாசப்பையில் இருந்து உயிர்வளியை உடலின் ஏனைய பாகங்களுக்குக் காவிச்செல்கின்றது. மீன்கள் போன்ற கடல் வாழ் உயிரினங்களில் செவுள் எனப்படும் சுவாச உறுப்பு நீரில் கரைந்துள்ள உயிர்வளியை உள்ளெடுத்த பிற்பாடு ஏனைய பாகங்களுக்கு காவிச்செல்வதற்கு குருதிவளிக்காவி உதவுகின்றது. ஒவ்வொரு குருதிவளிக்காவி மூலக்கூறாலும் நான்கு உயிர்வளிக்கூறுகள் எடுத்துச்செல்லப்படுகின்றன. இவை உயிரணுக்களுக்குள் விடப்படுகின்றது. உயிரணுக்களில் இருந்து வெளிவிடப்படும் கரியமிலவளியின் சில சதவீதங்கள் (20–25%) குருதிவளிக்காவியால் காவப்படுகின்றது, இச்சந்தர்ப்பத்தில் கரியமிலவளியுடன் இணைந்த நிலையில் இது காபமினோ ஈமோகுளோபின் (Carbaminohaemoglobin) என அழைக்கப்படுகின்றது. ஏனையவை நீருடன் கரைந்து கார்போனிக் அமிலமாக உருவாகி செங்குருதியணுக்களால் எடுத்துச் செல்லப்படுகின்றது. கார்பனோராக்சைடு ஈமோகுளோபினுடன் இணைந்து உருவாகும் சேர்வை காபொக்சி ஈமோகுளோபின் எனப்படும்.

குருதிவளிக்காவி செங்குருதியணுக்களைவிட வேறு பகுதிகளிலும் (மூளையில் கரும்பதார்த்தம், பெருவிழுங்கிகள், மூச்சுச் சிற்றறை) காணப்படுகின்றது. இங்கு அது உயிர்வளி இணைவு எதிர்ப்பியாகவும் இரும்பு வளர்சிதைமாற்றக் கட்டுப்படுத்தியாகவும் செயல்படுகின்றது.

புற இணைப்புகள்
--------------

விக்கிமீடியா பொதுவகத்தில்,  
 ***Hemoglobin***   
என்பதின் ஊடகங்கள் உள்ளன. 

* National Anemia Action Council – anemia.org
* New hemoglobin type causes mock diagnosis with pulse oxymeters
* Animation of hemoglobin: from deoxy to oxy form
**எ. இரங்கசாமி ஐயங்கார்** (*A. Rangaswami Iyengar*) (ஜூலை 1877 - பிப்ரவரி 4, 1934) ஓர் இந்திய பத்திரிகையாளரும், வழக்கறிஞரும், அரசியல்வாதியுமாவார். இவர் மத்திய சட்டமன்ற உறுப்பினராகவும், 1928 முதல் 1934 இல் தான் இறக்கும் வரை தி இந்துவின் முதன்மை ஆசிரியராகவும் பணியாற்றினார். இவர் எஸ். கஸ்தூரி ரங்க ஐயங்காரின் மருமகனாவார்.

ஆரம்ப கால வாழ்க்கை
------------------

இரங்கசாமி ஐயங்கார் 1877 ஜூலையில் அப்போதைய தஞ்சை மாவட்டத்தில் திருவாரூருக்கு அருகிலுள்ள எருகத்தூர் கிராமத்தில் நரசிம்ம அய்யங்காருக்கு பிறந்தார். சென்னையில் சட்டம் பயின்றார். படிப்பு முடிந்ததும் மதராசு உயர்நீதிமன்றத்தில் வழக்கறிஞராகப் பயிற்சி பெற்றார்.

தொழில்
------

1905 ஆம் ஆண்டில் கஸ்தூரி ரங்க ஐயங்கார் தி இந்துவை வாங்கியபோது, இவரை உதவி ஆசிரியராக நியமித்தார். இவர் 1905 முதல் 1915 வரை பத்திரிக்கையின் உதவி ஆசிரியராக பணியாற்றினார். நிறுவனத்தின் மற்றொரு வெளியீடான சுதேசமித்ரனின் விவகாரங்களை நிர்வகிக்க உதவி ஆசிரியர் பணியிலிருந்து விலகினார். பின்னர், சுயாட்சிக் கட்சியில் சேர்ந்து 1925 முதல் 1927 வரை அதன் பொதுச் செயலாளராகவும் பணியாற்றினார். 

இரங்கசாமி, 1923 மற்றும் 1926 ஆம் ஆண்டுகளில் தொடர்ச்சியாக இரண்டு முறை மத்திய சட்டமன்றத்திற்குத் தேர்ந்தெடுக்கப்பட்டார். எஸ். இரங்கசாமி ஐயங்கார் 1926 இல் இறந்தபோது, இவர், தி இந்துவுக்குத் திரும்பி 1928 முதல் 1934 வரை அதன் முதன்மை ஆசிரியராக பணியாற்றினார் முதன்மை ஆசிரியராக இருந்த காலத்தில், இவர் 1931 இல் இலண்டனில் நடைபெற்ற இரண்டாவது வட்டமேசை மாநாட்டின் பிரதிநிதிகளில் ஒருவராக இருந்தார்.

இறப்பு
------

இவர், 1934 இல் இறந்தார். இவருக்குப் பிறகு தி இந்து பத்திரிகையின் முதன்மை ஆசிரியராக கஸ்தூரி சீனிவாசன் இருந்தார்.

இதையும் காண்க
-------------

* சௌ. பார்த்தசாரதி
* கஸ்தூரி பாலாஜி
* கோ. நரசிம்மன்
* கோபாலன் கஸ்தூரி
* க. கோபாலன்
* மு. வீரராகாவாச்சாரியார்
* எஸ். கஸ்தூரி ரங்க ஐயங்கார்
* சீ. இரங்கசுவாமி ஐயங்கார்
* சீ. இரங்கராஜன்
* கஸ்தூரி சீனிவாசன்

படைப்புகள்
----------

* Iyengar, A. Rangaswami (1933). *The Newspaper Press in India*. Bangalore Press.
* Iyengar, A. Rangaswami. *The Indian Constitution, An Introductory Study*. .

மேற்கோள்கள்
-----------

1. ↑  Copley, Antony R. H. (1986). *C. Rajagopalachari, Gandhi's southern commander*. Indo-British Historical Society. பக். 240.
2. ↑  Copley, Antony R. H. (1986). *C. Rajagopalachari, Gandhi's southern commander*. Indo-British Historical Society. பக். 240. Copley, Antony R. H. (1986). *C. Rajagopalachari, Gandhi's southern commander*. Indo-British Historical Society. p. 240.

வெளி இணைப்புகள்
---------------

* "Portrait of A. Rangaswami Iyengar at the National Portrait Gallery". National Portrait Gallery.
**குருதியூட்டக்குறை இதய நோய்** (Ischaemic heart disease) அல்லது முடியுருநாடி இதய நோய் என்பது இதயத் தசைக்குக் குருதியோட்டம் குறைவாகச் செல்வதால் ஏற்படும் நோய்களின் தொகுப்பாகும். இந்நோயின் அனைத்து வகைகளிலும் முடியுரு நாடி கூழ்மத்தடிப்பு நோய்க் காரணியாகத் திகழ்கின்றதெனினும் இவை உண்டாக வேறு காரணங்களும் உண்டு. இந்நோய் வயது, புகைப்பிடித்தல், உயர் குருதிக் கொலசுடிரோல், நீரிழிவு, உயர் குருதி அழுத்தம் போன்ற சில காரணிகளால் பெருகுகின்றது; இது பெண்களை விட ஆண்களிலேயே பொதுவாகக் காணப்படுகின்றது, இந்நோய் மரபணு வழியாகவும் கடத்தப்படலாம். ஒரு குடும்பத்தில் பெற்றோருக்கு இந்நோய் இருந்தால் பிள்ளைகளும் பாதிக்கப்படும் இடர்ப்பாடு உள்ளது.

குருதியூட்டக்குறை இதய நோய் உண்டாவதற்கான மிக முக்கியமான காரணி முடியுரு நாடி கூழ்மத்தடிப்பு ஆகும். இதனால் குறிப்பிட்ட இதயத் தசைப் பகுதிக்கு குருதி விநியோகம் குறைகின்றது. மேலும் கூழ்மத்தடிப்பு சிதையும் போது அங்கிருந்து குருதி வெளியேறி குருதியுறைமை ஏற்பட்டு முடியுரு நாடியை அடைப்பதனால் நிலையில்லா மார்பு நெரிப்பு மற்றும் இதயத்தசை இறப்பு ஆகிய கடிய முடியுருக் கூட்டறிகுறிகள் ஏற்படுகின்றன.

குருதியூட்டக்குறையால் மார்பு நெரிப்பு போன்ற கோளாறுகள் ஏற்படுகின்றன. நிலையான மார்பு நெரிப்பு மற்றும் நிலையில்லா மார்பு நெரிப்பு என்று மார்பு நெரிப்பு மேலும் வகுக்கப்படுகின்றது. இவற்றில் அறிகுறிகள் முற்றிலும் அற்ற நிலை தொடங்கி நோய் அறிகுறிகள் தீவிரம் பெறும் நிலை வரை நோய் காணப்படலாம், மேலும் இவை ஒருவரது செயற்பாட்டிலும் தங்கி உள்ளது; சிலருக்கு ஓய்விலேயே நோய் அறிகுறிகள் தென்படும் அதேவேளையில் வேறு சிலருக்கு சிறிய வேலைகளின் போது அல்லது பெரிய வேலைகளின் போது மட்டும் ஏற்படலாம்.

உசாத்துணைகள்
------------

1. ↑  Bhatia, Sujata K. (2010). *Biomaterials for clinical applications* (Online-Ausg. ). New York: Springer. பக். 23. பன்னாட்டுத் தரப்புத்தக எண்:9781441969200. .
2. ↑  Wong, ND (May 2014). "Epidemiological studies of CHD and the evolution of preventive cardiology.". *Nature reviews. Cardiology* **11** (5): 276–89. doi:10.1038/nrcardio.2014.26. பப்மெட்:24663092.
**எம். ஜி. ஆர். அண்ணா திராவிட முன்னேற்றக் கழகம்** (*M.G.R. Anna Dravida Munnetra Kazhagam*) என்பது அண்ணா திராவிட முன்னேற்றக் கழகத்தில் இருந்து பிரிந்து வந்தவர்களால் துவக்கப்பட்ட ஒரு அரசியல் கட்சியாகும். இந்தக் கட்சி தேசிய ஜனநாயகக் கூட்டணியின் ஒரு பகுதியாக இருந்தது. மேலும் அடல் பிகாரி வாச்பாய்யின் தலைமையிலான மத்திய அரசாங்கத்தில் பங்கு பெற்றது. இது சு. திருநாவுக்கரசர் தலைமையில் இயங்கிய கட்சி ஆகும்.

தமிழ்நாடு சட்டமன்றத் தேர்தல், 2001 இல் எம். ஜி. ஆர். அண்ணா திராவிட முன்னேற்றக் கழகம் மூன்று வேட்பாளர்களை நிறுத்தியது. அத்தேர்தலில் இந்தக் கட்சி 1,29,474 வாக்குகளைப் பெற்றது.

2002 ஆம் ஆண்டு எம்.ஜி.ஆர். அண்ணா திராவிட முன்னேற்றக் கழகமானது பாரதிய ஜனதா கட்சியுடன் இணைந்தது.

தேர்தல் வரலாறு
--------------

| ஆண்டு | பொதுத் தேர்தல் | பெற்ற வாக்குகள் | வென்ற இடங்கள் |
| --- | --- | --- | --- |
| 1998 | 12ஆவது மக்களவை | 2,78,324 | 0 |
| 1999 | 13ஆவது மக்களவை | 3,96,216 | 1 |
| 2001 | 12ஆவது தமிழ்நாடு சட்டமன்றம் | 1,29,474 | 2 |

வெளி இணைப்புகள்
---------------

* EC report of elections
[*தொடர்பிழந்த இணைப்பு*]
**மன்னார் கத்தோலிக்க மறைமாவட்டம்** (*Diocese of Mannar*, இலத்தீன்: *Dioecesis Mannarensis*) என்பது இலங்கையின் வட-மேற்கே அமைந்துள்ள ரோமன் கத்தோலிக்க மறைமாவட்டம் ஆகும். இம்மறைமாவட்டம் மன்னார், முருங்கன், மடு, வவுனியா ஆகிய நான்கு பிராந்திய மாவட்டங்களைக் (deanery) கொண்டுள்ளது. 1981 இல் உருவாக்கப்பட்ட இம்மறைமாவட்டத்தின் தற்போதைய ஆயர் இராயப்பு யோசப் ஆவார்.

வரலாறு
------

இலங்கை மறைமாவட்டம் இரண்டாகப் பிரிக்கப்பட்டு, அதன் ஒன்று "யாழ்ப்பாணம் திருத்தூதுப் பணியிடம்" (*Apostolic Vicariate of Jaffna*) என்ற பெயரில் 1845, பெப்ரவரி 17 இல் நிறுவப்பட்டு, பின்னர் 1886, செப்டம்பர் 1 இல் *மறைமாவட்டம்* என்ற நிலைக்கு உயர்த்தப்பட்டது. இது பின்னர் 1893, ஆகத்து 25 இல் யாழ்ப்பாணம் மறைமாவட்டம், திருகோணமலை-மட்டக்களப்பு மறைமாவட்டம் என இரண்டாக்கப்பட்டது. 1975 திசம்பர் 19 இல் யாழ்ப்பாணம் மறைமாவட்டத்தின் சில பகுதிகள் பிரிக்கப்பட்டு, புதிதாக உருவான அனுராதபுரம் மறைமாவட்டத்தின் பகுதிகள் ஆயின. பின்னர், யாழ்ப்பாண மறைமாவட்டத்தில் சில பகுதிகள் பிரித்தெடுக்கப்பட்டு 1981 சனவரி 24 இல் மன்னார் மறைமாவட்டம் உருவானது.

மன்னார் ஆயர்கள்
---------------

| # | ஆயர் | பதவியேற்பு | விலகல் |
| --- | --- | --- | --- |
| 1வது | தோமசு சௌந்தரநாயகம் | 1981 | 1992 |
| 2nd | இராயப்பு யோசப் | 1992 |  |

மேற்கோள்கள்
-----------

1. 1 2  "The Diocese Mannar". 2014-10-06 அன்று மூலம் பரணிடப்பட்டது. 2014-08-06 அன்று பார்க்கப்பட்டது.
1604ஆம் ஆண்டு நூலின் முதல் பக்கம்
**தங்கச் சுருக்கம்** (Altan Tobchi) என்பது ஒரு வரலாற்று நூல் ஆகும். இது 17ஆம் நூற்றாண்டில் இலவ்சந்தன்சன் என்பவரால் மங்கோலிய மொழியில் எழுதப்பட்டது. இந்நுலின் முழுத் தலைப்பு ***பண்டைய கான்களால் நிறுவப்பட்ட ஆட்சிக்கலையின் கோட்பாடுகளின் தங்கச் சுருக்கம் இதனுள் உள்ளடங்கியுள்ளது*** என்பதாகும். இந்நூல் *மங்கோலியர்களின் இரகசிய வரலாறுக்குப்* பிறகு மங்கோலிய மொழியின் இரண்டாவது கண்ணியமான வரலாற்று நூல் மற்றும் செவ்விலக்கியமாகக் கருதப்படுகிறது. உண்மையில் இந்நூல் *இரகசிய வரலாற்றின்* 282 பகுதிகளில் 233 பகுதிகளைத் தன்னகத்தே வெறும் வார்த்தைகளாக மட்டும் கொண்டிருக்காமல் சில பகுதிகளில் கூடுதல் விளக்கங்களுடனும் கொண்டுள்ளது. எதிர்கால மங்கோலிய அரசகுலத்திற்கு அறிவுறுத்தப்பட்ட செங்கிஸ் கானின் ஞானம் எனப்படும் நெறிமுறை நடத்தைக் குறிப்புகளுக்கான முக்கிய ஆதாரம் இதுவாகும். இதன் காரணமாக இது முக்கியத்துவம் வாய்ந்ததாக உள்ளது. மங்கோலியாவின் தோர்னோடு மாகாணத்தில் வாழ்ந்த தரி என்ற ஒரு செங்கிஸ் கான் வழித்தோன்றலிடமிருந்து 1926ஆம் ஆண்டு சமியான் என்பவர் உண்மையான தங்கச் சுருக்க நூலை உலான் பத்தூருக்குக் கண்டுபிடித்துக் கொண்டு வந்தார். இந்நூலை 1955ஆம் ஆண்டு சார்லசு பவ்டன் என்பவர் ஆங்கிலத்திற்கு மொழிபெயர்த்தார். மங்கோலிய வரலாற்றை எழுதுவோரால் இந்நூல் அதிகமாகப் பயன்படுத்தப்படுகிறது.

உசாத்துணை
---------

1. ↑  Temu̇rpu̇rbu̇], [Lobsangdanjin ; belethėgsen So. Tȯrȯbatu ; erhelegėsen Bu. "Ertrn-u̇ qad-un u̇ndu̇su̇legsen tȯrȯ yoson-u jokiyal-i tobcilan quriyaġsan Altan tobci kemeku̇ orosibai". *東京外国語大学附属図書館ＯＰＡＣ*. 2017-02-12 அன்று பார்க்கப்பட்டது.
புறநானூற்றுப் பாடல்களுக்குத் தரப்பட்டுள்ள துறைகளில் கடைநிலை விடை என்பது ஒன்று. இது பாடாண் திணையின் துறை. புறநானூற்றில் இத்துறைப் பாடல் ஒன்றே ஒன்று உள்ளது.

இலக்கண நூல் விளக்கம்
--------------------

* புறப்பொருள் வெண்பாமாலை பாடாண் திணையின் 48 துறைகளில் இது குறிப்பிடப்படவில்லை. பரிசில் விடை துறையின் மற்றொரு பகுதி போலும். புறநானூற்றுப் பாடல் பகுப்பு இதனை விளக்கும் வகையில் இரு துறைகளாகவும் கொள்ளலாம் எனக் குறிப்பிடுகிறது.
* தொல்காப்பியம், புறப்பொருள் வெண்பாமாலை ஆகிய இரண்டு இலக்கண நூல்களிலும் குறிப்பிடப்படாத இந்தத் துறை புறநானூற்றுத் திணை, துறை பகுப்புக்களுக்கு மூலமான, மறைந்துபோன பன்னிரு படலம் நூலில் குறிப்பிடப்பட்டிருந்தது போலும்.

இலக்கியம்
---------

சோழன் குளமுற்றத்துத் துஞ்சிய கிள்ளிவளவன் நல்கிய பரிசுடன் மீளும் புலவர் எருக்காட்டூர்த் தாயங்கண்ணனார் கடல் வற்றிப்போனால் என்ன? கதிரவன் தெற்கில் தோன்றினால் என்ன? சோழன் நிழல் எனக்கு இருக்கிறது – எனப் பெருமித்த்தோடு பாடுகிறார். எனவே இது ‘கடைநிலை விடை’ என்னும் துறையாகும். ‘வைகறை அரவம் கேளியர்! பலகோள் செய்தார் மார்ப! எழுமதி துயில்’ என தெண்கண் மாக்கிணை தெளிர்ப்ப ஒற்றி நெடுங்கடைத் தோன்றியேனே – நல்கியோனே.

அடிக்குறிப்பு
-------------

1. ↑  புறநானூறு 397
**வி. கு. சதுர்வேதி** (V. K. Chaturvedi) இந்தியாவைச் சேர்ந்த ஓர் இயந்திரப் பொறியாளரும் அணுசக்தி நிபுணரும் ஆவார்.  இந்திய அணுசக்தி ஆணையத்தின் முன்னாள் தலைவர் மற்றும் நிர்வாக இயக்குனராகப் பணியாற்ரினார்.  1965 ஆம் ஆண்டில் விக்ரம் பல்கலைக்கழகம் - சாம்ராட் அசோக் தொழில்நுட்ப நிறுவனத்தில் இயந்திரப் பொறியியல் பாடத்தில் பட்டப்படிப்பை முடித்தார். டிராம்பேயில் உள்ள பாபா அணு ஆராய்ச்சி மைய பயிற்சி பள்ளியில் அணுசக்தி பொறியியலில் முதுகலைப் பட்டம் பெற்றார்.

அணுசக்தி ஆணையத்திலிருந்து இருந்து ஓய்வுபெற்ற பிறகு, சதுர்வேதி ரிலையன்சு தொழிற்சாலைகளில் சேர்ந்தார். ரிலையன்சு ஆற்றல் நிறுவனத்தின் புதிய ஆற்றல் நிறுவனத்தின் இயக்குநர், நிர்வாக உரிமையற்ற செயல் அலுவலர், ரிலையன்சு புதிய ஆற்றல் நிறுவனத்தின் உள்கட்டமைப்பு இயக்குநர், இதே உள்கட்டமைப்பு நிறுவனத்தில் நிர்வாக உரிமையற்ற இயக்குநர் என பல பதவிகளில் இவர் பணியாற்றினார். இவற்றைத் தவிற பல்வேறு குழுக்களின் உறுப்பினராகவும் இருந்துள்ளார். 

சதுர்வேதி இந்திய அணுசக்தி ஆணையத்தின் முன்னாள் உறுப்பினர் மற்றும் உலக அணுசக்தி இயக்குநர்கள் சங்கத்தின் டோக்கியோ மையத்தின் தலைவராக இருந்துள்ளார். இரண்டு ஆண்டுகளாக உலக அணுசக்தி இயக்குநர்கள் சங்கத்தின் ஆளுநர்கள் குழு உறுப்பினராகவும் இருந்துள்ளார்.  2001 ஆம் ஆண்டில் இந்திய அரசு இவருக்கு நான்காவது உயரிய குடிமகன் விருதான பத்மசிறீ விருதை வழங்கி சிறப்பித்தது.

மேலும் பார்க்கவும்
------------------

* இந்திய அணுசக்தி ஆணையம்

மேற்கோள்கள்
-----------

1. ↑  "Vijay Kumar Chaturvedi". Bloomberg. 2015. 9 November 2015 அன்று பார்க்கப்பட்டது.
2. ↑  "National Technology Day". Department of Atomic Energy. 2003. 9 November 2015 அன்று பார்க்கப்பட்டது.
3. ↑  "Former Chairman and Managing Director of Nuclear Power Corporation of India Limited". Reliance Power. 2015. 9 November 2015 அன்று பார்க்கப்பட்டது.
4. ↑  "Padma Awards" (PDF). Ministry of Home Affairs, Government of India. 2015. 21 July 2015 அன்று பார்க்கப்பட்டது.
வார்ப்புரு:Padma Shri Award Recipients in Science & Engineering
**தங்கடி விமான அருங்காட்சியகம்** (*Aircraft Museum Dhangadhi*) நேபாள நாட்டின் காத்மாண்டுவிற்கு மேற்கே 500 கிமீ தொலைவில் உள்ள தங்கடி நகரத்தில் அமைந்துள்ளது. முன்னாள் நேபாள விமானி பெட் உப்ரேட்டி மற்றும் அவரது அறக்கட்டளையால் 2014 ஆம் ஆண்டு செப்டம்பர் மாதம் 17 ஆம் தேதியன்று நேபாளத்தின் முதல் விமான அருங்காட்சியகமாக இது நிறுவப்பட்டது. அருங்காட்சியகம் செயலிழந்த ஃபோக்கர்-100 விமானத்தின் உள்ளே உள்ளது. 35.53 மீட்டர் நீளம் கொண்ட இவ்விமானம் 2008 ஆம் ஆண்டு மூடப்படும் வரை காசுமிக் ஏர் விமான நிறுவனம் மூலம் இயக்கப்பட்டது. அருங்காட்சியகத்தில் சுமார் 200 சிறு வணிக விமானங்கள் மற்றும் போர் விமானங்கள் காட்சிக்கு வைக்கப்பட்டுள்ளன. நுண்படிவ விமானங்களுடன், வான்வழி புகைப்பட தொகுப்பு மற்றும் விமானியறை சிற்றுண்டியகம் போன்ற வசதிகளும் உள்ளன. அருங்காட்சியகத்தின் வருவாய் புற்றுநோயாளிகளுக்கு உதவப் பயன்படுத்தப்படுகிறது. இரண்டாவது அருங்காட்சியகமான வான்பயணவியல் அருங்காட்சியகம் தங்கடி விமான அருங்காட்சியகத்தின் வெற்றியைத் தொடர்ந்து நேபாளத்தின் தலைநகரான காத்மாண்டுவில் 2017 ஆம் ஆண்டு பெட் உப்ரேட்டி அறக்கட்டளையால் நிறுவப்பட்டது.

மேற்கோள்கள்
-----------

1. ↑  "Nepal's first aircraft museum to open Sept 17" (in en). .
2. ↑  "Capt. Mr. Bed Upreti". Nepal Museum Association. 1 July 2018 அன்று பார்க்கப்பட்டது.
3. ↑  "Cosmic Air", *Wikipedia* (ஆங்கிலம்), 2019-10-13, 2019-10-16 அன்று பார்க்கப்பட்டது
4. ↑  "Air Museum Network – Nepal's first aircraft museum to boost tourism in far west region" (in en-US). *Air Museum Network*. 2014-12-19. .
5. ↑  "Knowledge Bank: Capital gets first aviation museum" (in en). .
**குருதிநச்சு** **பிளேக்** (*Septicemic plague* அல்லது *septicaemic plague*) இரத்தவோட்டத்தில் தொற்றும் கடுமையான நோயாகும். பிளேக் நோயின் மூன்று வகைகளில் இதுவும் ஒன்றாகும். இது *எர்சினியா பெசுட்டிசு* என்ற பாக்டீரியாவினால் உருவாகின்றது.

குருதிநச்சு பிளேக் நோயில் நோய் தொற்றிய குருதியணுக்கள் ஒன்றுகூடி சிறு கட்டிகளை உருவாக்குகின்றன. தகுந்த சிகிட்சை அளிக்கப்படாவிட்டால் உயிரிழப்பது பெருமளவில் உறுதியாகும். தொன்மைக்காலத்தில் இறப்பு வீதம் 99-100 விழுக்காடாக இருந்தது. 1348இல் ஐரோப்பாவில் பரவிய மூன்று பிளேக் வகைகளில் இது மிக அரிதானது. இந்த நோய் நோய்தொற்றிய கொறிணி அல்லது பூச்சி கடிப்பதால் உண்டாகின்றது. மிக அரிதாக தோலுள்ள திறப்பு வழியாகவோ மற்ற மனிதரொருவரின் இருமலிலிருந்தோ தொற்றலாம். இந்த நோயில் பாக்டீரியாக்கள் விரைவாக இரத்தத்தில் பெருகுகின்றன; இவற்றின் நச்சுப்பொருள் குழலுள் பரவிய உறைவுத்தன்மையை ஏற்படுத்துகின்றன. (DIC) இந்த இரத்த சிறுகட்டிகள் உடலெங்கும் பரவி சில பகுதிகளுக்கு இரத்தம் செல்வதை அடைக்கின்றன. இதனால் அங்குள்ள உயிரணுக்கள் இறக்கின்றன. உடலின் இரத்தம் உறைகின்ற தன்மை பாதிக்கப்படுவதால் குருதிப்போக்கை நிறுத்துகின்ற இயல்பை இழக்கிறது; இதனால் தோலினுள்ளும் மற்ற அவயங்களிலும் இரத்தம் கசிகின்றது. இதனை தோலில் சிவப்பு அல்லது கருப்பு பட்டைகளாக காணலாம். மேலும் குடலுள் கசிந்த இரத்தம் வாந்தியாகவோ இருமல் வழியாகவோ வெளியேற்றப்படுகின்றது. உடலின் சில பகுதிகளில் காணப்படும் வீக்கங்கள் பூச்சிக்கடி போன்றுள்ளன. நுண்ணுயிர் எதிர்ப்பிகள் கொண்டு துவக்கத்திலேயே சிகிட்சை அளிக்கப்பட்டால் இறப்பு வீதத்தை 4 முதல் 15 % குறைக்கலாம். நோய் கண்ட 24 மணி நேரத்திற்குள் சிகிட்சை துவங்கப்பட வேண்டும்.

உணர்குறிகள்
-----------

* வயிற்று வலி
* குருதிக்கட்டல் காரணமாக குருதிப்போக்கு
* வயிற்றுப்போக்கு
* காய்ச்சல்
* குறைந்த குருதி அழுத்தம்
* குமட்டல்
* உறுப்பு செயலிழப்பு
* வாந்தி

குறிப்பு: குருதிநச்சு பிளேக்கின் உணர்குறிகள் வெளிப்படுவதற்கு முன்னமே கூட உயிர் பிரியலாம்.

தொன்மைக்காலத்தில் குருதிநச்சு பிளேக்
------------------------------------

1348 முதல் 1350 வரை ஏற்பட்ட மூன்று பிளேக் கொள்ளைநோய்களில் குருதிநச்சு பிளேக் மிகவும் அரிதானதாக இருந்தது. மற்றவற்றைப் போலன்றி இவ்வகைப் பிளேக் கிழக்கிலிருந்து கருங்கடல் வழியாக நடுநிலக் கடல் பகுதிகளில் பரவியது. முக்கிய துறைமுக நகரங்களான வெனிசு, பிளாரென்சு போன்றவை மிகவும் கூடுதலாக பாதிக்கப்பட்டன. The three plagues that are part of the கறுப்புச் சாவின் அங்கங்களாக இருந்த மூன்று வகை பிளேக்குகளுமே 1381இல் நடந்த விவசாயிகளின் புரட்சிக்கு காரணமாயிருந்தன.

தொடர்புள்ள பக்கங்கள்
--------------------

* அரையாப்பு பிளேக்கு
* வளியிய பிளேக்கு
* கறுப்புச் சாவு

மேற்சான்றுகள்
-------------

1. ↑  
*Medline Plus - Plague*, NIH, 2011-03-24 அன்று பார்க்கப்பட்டது

வெளி இணைப்புகள்
---------------

Google Health - Plague  

HowStuffWorks - "Septicemic Plague"
**குருதியின் கன அளவு** (Blood volume) என்பது மனித உடலிலுள்ள குருதியின் மொத்த கனஅளவாகும். 70 கிலோ கிராம் எடையுள்ள ஒரு மனிதரின் உடலில் சுமார் 5 முதல் 6 லிட்டர் இரத்தம் காணப்படும். குருதியிலுள்ள செவ்வணுக்கள் உயிரணுக்களுக்கு தேவையான ஆக்சிஜனை
எடுத்துச் செல்லவும் எச்சமாகத் தோன்றும் கரிஇரு தீயதை (கார்பன் டை ஆக்சைடை CO2) அகற்றவும் உதவுகின்றன. இரத்தத்திலுள்ள வெள்ளை அணுக்கள் பலவகையிலும் நோய் எதிர்ப்பு பணிகளைச் செய்கின்றன. குருதியிலுள்ள நீர்மப் பகுதி பிளாசுமா எனப்படும். உடலியக்கத்திற்குத் தேவையான பல தனிமங்களும் மிக நுண்ணிய அளவில் உள்ளன. பிளாசுமாவும் வெள்ளை, செவ்வணுக்களும் இணைந்து உள்ளதே குருதியாகும்.

குருதியின் கனஅளவைக் கணக்கிடல்
-----------------------------

சிற்சில நேரங்களில் குருதியின் கன அளவு என்ன என்று தெரிந்து கொள்ள வேண்டிய நிலை மருத்துவத்தின் போது ஏற்படுகிறது. இதற்கு அணுக்கரு மருத்துவம் (Nuclear medicine) உதவுகிறது.

அணு நிறை 51 கொண்ட கதிரியக்கக் குரோமியம் காமாக் கதிர்களை வெளியிடுகிறது. சுமார் 740 கிலோ பெக்கரல் (kBq ) குரோமியத்தினை, உறிஞ்சியின் துணையுடன் எடுக்கப்பட்ட 10 கன சென்டி மீட்டர் இரத்தத்துடன் கலந்து 10 நிமிடங்கள் பொறுத்திருந்து மறுபடியும் உடலினுள் செலுத்தப்படுகிறது. 15 நிமிடங்களில் இந்த கதிர்த் தனிமம் உடலிலுள்ள எல்லா குருதியுடனும் சீராகக் கலந்து விடுகிறது. இவ்வாறு கலந்துவிட்ட நிலையில் சிறிதளவு இரத்தம் உறிஞ்சிமூலம் எடுக்கப்படுகிறது. உடலிலுள்ள மொத்த குருதியின் கன அளவு V சிசி என்றும் இப்போது எடுக்கப்பட்ட குருதியின் அளவு v சிசி என்றும் கொள்வோம். முதலில் எடுத்துக் கொண்ட குரோமியம் 51 ன், எண்கருவியில் (Counter) பெறப்பட்ட எண் A c/m என்றும் குரோமியம் கலந்த உடலிலிருந்து எடுக்கப்பட்ட குருதியில் எடுக்கப்பட்ட அளவு a c/m என்றும் கொண்டால், இரண்டிலும் ஒப்புக் கதிரியக்கம் (Specific activity) சமமாக இருக்கும். அதாவது,

{\displaystyle {\frac {A}{V}}={\frac {a}{v}}\,}
இதில் V ஐத் தவிர மற்ற அளவீடுகள் தெரியும் எனவே 

{\displaystyle V=A\times {\frac {v}{a}}\,} கன சென்டி மீட்டர் என்று கணக்கிட்டுத் தெரிந்து கொள்ளலாம்.

ஆதாரம்
------

சாலியர் குரல் -செப்டம்பர் 1997.
**ஊர்ஸ் திருவிழா** என்பது இந்தியாவின் ராஜஸ்தானில் உள்ள அஜ்மீரில் நடைபெறும் வருடாந்திர திருவிழா ஆகும், இது சூஃபி துறவி மொய்னுதீன் சிஷ்டி (இந்தியாவில் சிஷ்டியா சூஃபி ஒழுங்கை நிறுவியவர்) அவர்களின் நினைவு தினமாகும். இது ஆறு நாட்கள் நடைபெறும் மேலும் இரவு முழுவதும் திக்ர் (ஜிக்ர்) கவ்வாலி பாடலைக் கொண்டுள்ளது. இந்த விழாவானது ஒவ்வொரு ஆண்டும் இஸ்லாமிய சந்திர நாட்காட்டியின் ஏழாவது மாதத்தில் கொண்டாடப்படுகிறது. இப்புனித இடத்திற்கு இந்தியா முழுவதிலும் இருந்தும் வெளிநாடுகளில் இருந்தும் ஆயிரக்கணக்கான பக்தர்கள் வந்து செல்கின்றனர்.

திருவிழா
--------

அரபு வார்த்தையான உர்ஸ் என்பது ஒரு திருமணத்தை குறிக்கிறது, மேலும் இந்த திருவிழா குவாஜா மொய்னுதின் சிஷ்டி கடவுளுடன் இணைந்ததை குறிக்கிறது.

அரபு வார்த்தையான **ஊர்ஸ்** என்பது திருமணத்தை குறிக்கிறது, மேலும் இந்த திருவிழா காஜா மொய்னுதின் சிஷ்டி கடவுளுடன் இணைந்ததை குறிக்கும் வகையில் நடைபெறுகிறது. ஏழைகளின் பாதுகாவலராக அடையாளப்படுத்தப்பட்ட இவர் ஆறு நாட்கள் ஒரு அறைக்குச் சென்று தன்னை தனிமைப்படுத்தப்பட்ட பின்பு மூலம் மரணத்தை உள்ளடக்கியதாகக் கூறப்படுகிறது. இவரின் உடல் இந்த தர்காவில் அடக்கம் செய்யப்பட்டுள்ளன. இதை நினைவு கூறும் விதமாகவே ஆறு நாட்கள் இந்த விழா நடைபெறுகிறது.

பக்தர்களால் இந்த புனிதமான திருவிழா முழு ஆர்வத்துடன் ஆறு நாட்களும் கொண்டாடப்படுகிறது, இது ஆறாவது நாளான ரஜப், *சாத்தி ஷரீப்* அன்று முடிவடைகிறது. இந்த விழாவைக் கொண்டாடுவதற்காக அஜ்மீர் நகரம் முழுவதும் அழகாக அலங்கரிக்கப்பட்டுள்ளது. ஊர்ஸ் விழாவின் ஆறாம் நாள் மிகவும் சிறப்பானதாகவும், மங்களகரமானதாகவும் கருதப்படுகிறது. அன்று சிஷ்டி வரிசையுடன் தொடர்புடைய மரபுவழி மரம், மொய்னுதீன் சிஷ்டியின் கடமைப்பட்ட *காதிம்களால்* வாசிக்கப்படுகிறது, பின்னர் *ஃபரியாத்* (பிரார்த்தனைகள்) உள்ளது.

*கு'ல்* (*சாத்தி ஷரீப்*பின் முடிவு) க்கு சிறிது முன்பதாக, சன்னதியின் பிரதான நுழைவாயிலில் கவ்வால்களால் *படாவா* (ஒரு பாராட்டு கவிதை) பாடப்படுகிறது.

'''படாவா''' என்பது கைதட்டலுடன் கூடிய பாராயணம் இதை படிக்கும் போது எந்த இசைக்கருவியும் இசைக்கப்பட தேவையில்லை. இது சையத் பெஹ்லோல் சிஷ்டி என்பவரால் இயற்றப்பட்டது, சையத்ஜாத்கான் காதிம் குவாஜா சாஹிப் என்று அழைக்கப்படும் அஜ்மீர் ஷெரீப்பின் இன்றைய சிஷ்டி சூஃபிகளின் மூதாதையர் ஆவார். அதன் ஓதலுக்குப் பிறகு, குல்லின் விழா முடிவடைகிறது, மேலும் ஃபாத்திஹா ஓதப்படுகிறது. விழாவின் முடிவு மாலை 1:30 மணிக்கு பீரங்கியை சுடுவதன் மூலம் குறிக்கப்படுகிறது

மேற்கோள்கள்
-----------

1. ↑  "797th Urs of Khawaja Moinuddin Chisty begins in Ajmer". 2012-10-01 அன்று மூலம் பரணிடப்பட்டது.
2. ↑  "Archived copy". *தி டைம்ஸ் ஆஃப் இந்தியா*. 3 November 2012 அன்று மூலம் பரணிடப்பட்டது. 3 July 2013 அன்று பார்க்கப்பட்டது.CS1 maint: archived copy as title (link)
ஹீமோசயனின் காரணமாக கருநீல நிறத்தில் இருக்கும் நண்டு உடலின் அடிப்பகுதி
**குருதிநிணம்** *(hemolymph)* என்பது சில கணுக்காலிகளின் உடலில் காணப்படும் குருதி மற்றும் திசுவிடைத் திரவத்திற்கு இணையான ஒரு நீர்மம். பெரும்பாலும் குருதிநிணத்திற்கு என்று தனியாக குழாய்கள் எதுவும் கிடையாது. விலங்கின் உடற்குழி முழுதிலும் குருதி நிணம் நிறைந்திருக்கும். எல்லா செல்களும் குருதி நிணத்தால் சூழப்பட்டிருக்கும். குருதிநிணத்தில் உயிர்வளியைச் சுமந்து செல்லும் ஹீமோசயனின் என்ற நிறமி இருக்கும். தாமிரத்தைத் தன்னகத்தே கொண்ட இந்த நிறமி உயிர்வளியேற்றம் அடைந்த நிலையில் நீல நிறத்துடனும் உயிர்வளியில்லா நிலையில் நிறமற்றும் காணப்படும்.

சில சிற்றினங்கள் எதிரியால் தாக்கப்படும் போது குருதிநிணத்தைச் சிந்தி எதிரிகளைக் குழப்பமடையச் செய்து தங்களைக் காத்துக் கொள்கின்றன.

மேற்கோள்கள்
-----------

1. ↑  Bateman, Philip; P. A. Fleming (28 Apr 2009). "There will be blood: autohaemorrhage behaviour as part of the defence repertoire of an insect". *Journal of Zoology* **278** (4): 342–348. doi:10.1111/j.1469-7998.2009.00582.x. பன்னாட்டுத் தர தொடர் எண்:1469-7998.. பார்த்த நாள்: 07-08-2009.
**ஊற்று வீடு** (spring house, or springhouse) என்பது மிகச் சிறிய கட்டடம் ஆகும் வழக்கமாக இதில் ஒரே ஒரு அறைதான் இருக்கும். இந்த வீடானது ஊற்றின் மேலே கட்டப்பட்டுயிருக்கும். இந்த வீடானது கட்டப்படுவதன் நோக்கம் தண்ணீரை சுத்தமாக வைக்கவும், கீழே விழும் இலைகள்,மற்றும் விலங்குகளிடமிருந்து பாதுகாக்கவும் ஆகும். இந்த வீட்டையொட்டி ஊற்று நீர் உள்ளதால் ஆண்டு முழுவதும் வசந்த வீட்டின் உள்ளே நிலையான குளிர்ந்த வெப்பநிலை நிலவுகிறது. இறைச்சி, பழம், பால் போன்ற பொருட்களை அங்கு வைப்பதால் அங்குள்ள குளிர்ந்த வெப்ப நிலையால் விரைவில் அப்பொருட்கள் கெட்டுப்போகாமல் பாதுகாக்கப்படுகிறது. இயற்கையான ஊற்றுகள் கிடைக்காத பகுதிகளில் இந்த தேவைக்காக கட்டப்படும் வீட்டின் கட்டமைப்பானது இயற்கையாக ஓடும் நீா் அல்லது சிறிய ஓடையின் மீது கட்டப்பட்டு இருக்கும். சூடான வெப்பநிலை நிலவும்போது ஒரு சிலர் இந்த வீட்டிலுள் திறந்த வாளியில் பாலை ஊற்றி கயிற்றில் கட்டி தொங்கவிட்டுவர் இதனால் பாலானது கெடாமல் அந்த வீட்டியில் பதனிலையோடு இருக்கும்.

மேற்கு வர்ஜீனியாவிலுள்ள டாமஹாக் பகுதியில் உள்ள டோமஹாக் ஊற்று இல்லம் 1994 இல் வரலாற்று இடங்களின் தேசிய பதிவேட்டில் பட்டியலிடப்பட்டது.

* கல்லால் கட்டப்பட்ட ஊற்று வீடு, இந்திய ஸ்ப்ரிங்ஸ் ஸ்டேட் பூங்கா.கல்லால் கட்டப்பட்ட ஊற்று வீடு, இந்திய ஸ்ப்ரிங்ஸ் ஸ்டேட் பூங்கா.
* சிக்காகோவில் உள்ள தி ப்ரூவரி ஸ்பிரிங் கட்டடம்சிக்காகோவில் உள்ள தி ப்ரூவரி ஸ்பிரிங் கட்டடம்

மேற்கோள்கள்
-----------

1. ↑  "National Register Information System". *National Register of Historic Places*. National Park Service. 2009-03-13.

வெளி இணைப்புகள்
---------------

* "The Spring Cellar". 2007-05-13 அன்று பார்க்கப்பட்டது.
உலக வரைபடத்தில் அதிக அளவில் அபினி உற்பத்தி செய்யப்படும் பிரதேசங்கள்
2005ல் பறிமுதல் செய்யப்பட்ட பதனிடப்பட்ட அபினி
விதைகளுடன் கூடிய உலர்ந்த அபினி பூக்கள்
 உலர்ந்த அபினி விதைகளுடன் கூடிய பூத்தண்டுகள் (தட்டில்), மற்றும் விதைகள் (கிண்ணத்தில்).

  

**தங்கப் பிறை** (**Golden Crescent**) போதை தரும் அபினி செடிகளை வளர்க்கும் நடு ஆசியாவின் தெற்கில் உள்ள ஆப்கானிஸ்தான், தெற்காசியாவின் மேற்கில் உள்ள பாக்கித்தான் மற்றும் மேற்காசியாவின் கிழக்கில் உள்ள ஈரான் நாடுகளின் பகுதிகளைக் குறிக்கும்.

இது தவிர மத்திய அமெரிக்காவின் மெக்சிகோ மற்றும் தென் அமெரிக்காவின் கொலம்பியா மற்றும் தென்கிழக்காசியாவின் தங்க முக்கோணப் பகுதிகளிலும் அபினி செடிகள் வளர்ப்பதில் உலகின் முன்னிணி பிரதேசங்கள் ஆகும். 

உலக அளவில் அபினி உற்பத்தியில் ஆப்கானித்தான், 1991களில் 1,782 மெட்ரிக் டன் உற்பத்தி செய்து உலகில் முதலாவதாக இருந்தது.

2001ல் ஆப்கானிஸ்தானில் தாலிபானிகளின் ஆட்சிக் காலத்தில் அபினியின் உற்பத்தி பெருமளவு சரிந்ததது.

தற்போது ஆப்கானிஸ்தானில் மருத்துவப் பயன்பாட்டிற்காக உலகின் தேவையில் 90% தரமான அபினி உற்பத்தி செய்யப்படுகிறது. மேலும் மருத்துவப் பயன்பாட்டிற்குமான கஞ்சா செடிகளை வளர்ப்பதில் ஆப்கானித்தான் முன்னிலை வகிக்கிறது.

வரலாறு
------

2007இல் உலக அளவில் உற்பத்தியான 9,000 டன் அபினியில், தங்கப் பிறை பிரதேசங்களில் மட்டும் 8,000 டன் உற்பத்தியானது. 

தங்க முக்கோணப் பகுதியை விட, 64% அளவில் தங்கப் பிறை நாடுகள் அபினியை சந்தையில் விற்றது. தங்கப் பிறைப் பகுதியிலிருந்து 2,500 டன் அபினை ஆப்பிரிக்கா, அமெரிக்கா மற்றும் ஐரோப்பிய நாடுகளுக்கும் மற்றும் உலக அளவில் 9.5 மில்லியன் அபின் பயன்பாட்டாளர்களுக்கு கள்ளச் சந்தையில் வணிகம் செய்துள்ளது.

உலக அளவில் கள்ளத்தனமாக அபின் உற்பத்தியில், 23.5% மட்டுமே அனைத்து அரசுகளின் காவல்துறையால் கைப்பற்றப்பட்டுள்ளது. 

2008-இல் தங்கப் பிறைப் பகுதியில் உற்பத்தியாகும் அபினியில் 50% ஈரானில் மட்டுமே உற்பத்தியாகிறது. ஆப்கானிஸ்தானில் உற்பத்தியாகும் அபினியில் 7% மட்டுமே உள்நாட்டில் பயன்படுத்தப்படுகிறது.

இதனையும் காண்க
--------------

* அபினி
* தங்க முக்கோணம்
* அபின் பாவனை அடிப்படையில் நாடுகளின் பட்டியல்
* வளமான பிறை பிரதேசம்

மேற்கோள்கள்
-----------

1. 1 2 3  "Interpol: Drugs Sub-Directorate: Heroin". Interpol. 2007. 2015-01-11 அன்று மூலம் பரணிடப்பட்டது. 2007-07-05 அன்று பார்க்கப்பட்டது.
2. ↑  "Archived copy". 2012-03-25 அன்று மூலம் பரணிடப்பட்டது. 2012-04-28 அன்று பார்க்கப்பட்டது.CS1 maint: archived copy as title (link)
3. ↑  "Archived copy". 2013-05-30 அன்று மூலம் பரணிடப்பட்டது. 2013-02-01 அன்று பார்க்கப்பட்டது.CS1 maint: archived copy as title (link)
4. ↑  "UN: Afghanistan is leading hashish producer". *Fox News*. 2010-03-31. .
5. ↑  Drug trafficking

வெளி இணைப்புகள்
---------------

* Video documentary of golden crescent
* Geopium: Geopolitics of Illicit Drugs in Asia
* UN Report: Afghanistan’s Drug Industry (PDF, 223 pages)
* Afghanistan: Drug Industry and Counter-Narcotics Policy, World Bank
* United Nations Office of Drugs and Crime
* United States Department of State
**குருதேவா** (*Gurudeva*) என்பது 2005 ஆம் ஆண்டு வெளிவந்த தமிழ் காதல் நாடக திரைப்படம் ஆகும். ஜாஃபர் இயக்கிய இப்படத்திற்கு, சபேஷ் முரளி இசை அமைக்க, கே. கலியமூர்த்தி தயாரித்தார். இப்படத்தில் ஜெய் ஆகாஷ் உடன் பிரணதி, நாசர், இளவரசு, ரியாஸ் கான், கலைப்புலி எஸ். தாணு, முத்துக்காளை ஆகியோர் நடித்துள்ளனர். இந்த படம் ஸ்ரீசெல்வ முத்துகுமர மூவிசின் பதாகையின் கீழ் 2005 ஏப்ரல் முதல் நாளன்று வெளியிடப்பட்டது.

கதை
---

இப்படமானது ஒரு தெரு ரவுடிக்கு பணக்காரரின் வாரிசு மீதான காதல் பற்றியது. குரு ( ஜெய் ஆகாஷ் ) ஒரு தெரு ரவுடி, குருவின் ஆலோசகராக இருக்கும் ஊனமுற்றவரான மாரி ( நாசர் ) என்பவருக்குச் சொந்தமான ஒரு வாகன பழுது பார்க்கும் கடையில் எப்போதும் இருப்பவர். அவர்கள் காதல் என்ன ஆனது என்பது கதையின் முக்கியமான அம்சமாகும்.

நடிகர்கள்
---------

* ஜெய் ஆகாஷ் குருவாக
* தேவாவாக பிரணதி
* நாசர் மாரியாக
* இளவரசு
* ரியாஸ் கான்
* கலைபுலி எஸ். தாணு
* முத்துக்காளை

வெளியீடு
--------

படம் பிப்ரவரி 14 அன்று வெளியிட திட்டமிடப்பட்டிருந்தது என்றாலும் வெளியீடு தாமதமானது. குறைந்த செலவில் தயாரிக்கப்பட படங்களான *கிரிவலம்* மற்றும் *தகதிமிதா* ஆகியவற்றுடன் இப்படம் வெளியானது. வணிக ரீதியாக நல்ல வரவேற்பைப் பெறவில்லை.

குறிப்புகள்
-----------

1. ↑  "Gurudeva Tamil Movie". www.spicyonion.com. 25 June 2016 அன்று பார்க்கப்பட்டது.
2. ↑  "Gurudeva". entertainment.oneindia.in. 25 June 2016 அன்று பார்க்கப்பட்டது.
[*தொடர்பிழந்த இணைப்பு*]
3. ↑  "Lined up for Feb.14". *The Hindu*.
4. ↑  "காப்பகப்படுத்தப்பட்ட நகல்". 2021-01-28 அன்று மூலம் பரணிடப்பட்டது. 2021-01-30 அன்று பார்க்கப்பட்டது.
டெங்கு காய்ச்சலால் பாதிப்புற்றவரில் குருதியடக்குவடப் பரிசோதனை. மிகை எண்ணிக்கையான குருதிப்புள்ளிகளைக் (petechia) கவனிக்க.
**குருதியடக்குவடப் பரிசோதனை** அல்லது **குருதி நுண்குழாய்ச் சிதைதன்மைப் பரிசோதனை** (*tourniquet test*) என்பது குருதி நுண் குழாயில் (மயிர்த்துளைக்குழாய்) சிதைவு ஏற்பட்டு குருதிக் கசிவு உண்டாகின்றதா என்பதை அறிய உதவும் அறுதியிடல் பரிசோதனை ஆகும். இது ஒரு நோயாளியின் குருதிப் போக்கைத் தீர்மானிக்கவல்ல ஒரு மருத்துவப் பரிசோதனை முறையாகும். குருதி நுண் குழாயின் சுவர்களில் சிதைவுத் தன்மை உண்டாவதை இப் பரிசோதனை மூலம் மதிப்பீடு செய்து கொள்ளலாம், இது குருதிச் சிறுதட்டுகளின் எண்ணிக்கை குறைந்துள்ளதென்பதைக் கண்டறிய உதவுகின்றது.

டெங்கு காய்ச்சலை அறுதியிடத் தேவையானதொரு பரிசோதனை என இது உலக சுகாதார அமைப்பால் வரையறுக்கப்பட்டுள்ளது. குருதி அழுத்தத்தை அளக்கப் பயன்படும் குருதியழுத்தமானியின் அழுத்தவடம் கையில் இடப்படும். பின்னர், சுருக்க அழுத்தத்துக்கும் விரியல் அழுத்தத்துக்கும் இடைப்பட்ட அழுத்தத்தில் காற்று நிரப்பப்பட்டு ஐந்து நிமிடங்களுக்கு விடப்படும். பத்து அல்லது அதற்கும் மேற்பட்ட சிவப்புக் குருதிப்புள்ளிகள் ஒரு சதுர அங்குலத்தில் தோன்றின் இப்பரிசோதனை நேரானது. டெங்கு குருதிப்போக்குக் காய்ச்சல் உள்ளவரில் வழமையாக சிவப்புக் குருதிப்புள்ளிகளின் எண்ணிக்கை இருபதுக்கும் மேற்பட்டு இருக்கும்.

பெண்களில் மாதவிடாயின் முன்னர் அல்லது பின்னர், சூரியக் கதிரால் பாதிக்கப்பட்ட தோல் உடையவர் ஆகியோரில் குருதி நுண் குழாயில் சிதைவு ஏற்பட வாய்ப்புண்டு ஆதலால் இப்பரிசோதனை உயர் தனிக்குறிப்புத் தன்மை அற்றது.

மேற்கோள்கள்
-----------

1. ↑
2. ↑  Pagana, & Pagana, 1998; Tsai, 2000
சாதாரணமாக நடைபெறும் சராசரி நேரத்தை விட குறுகிய நேரத்தில் நிகழும் பிரசவம் **கடுவேகக் கெடுபிரசவம்** எனப்படும் (precipitate labour). இதில் பிரசவத்தின் மூன்று நிலைகளும் ஒரே நிலையாக நடந்து முடிந்து விடும். இது பன்முறை பிள்ளை பெற்ற தாய்மார்களுக்கே (multipara) பெரும்பாலும் ஏற்படும். ஏனெனில் பன்முறை பிள்ளை பெற்ற பெண்ணின் பிரசவப்பாதை வி‌சாலமாக இருக்கும். எனவே தாய் அறியாமலேயே குழந்தை கருப்பையில் இருந்து வெளியே வர வாய்ப்புண்டு.
சில நேரங்களில் தாய் கழிவறையில் அமர்ந்து முக்கும் போது (straining) குழந்தை வெளிவந்து விடும். இதனால் குழந்தை கழிவறைக் கோப்பையில் விழுந்து தலையில் அடிபட வாய்ப்புண்டு. தொப்புள் கொடி (umbilical cord) சராசரியாக அரை மீட்டர் நீளமுடையது. இது குழந்தையின் எடையைப் பொதுவாகத் தாங்கிக் கொள்ளும் திறனுடையது.

சட்டம் சார் மருத்துவ முக்கியத்துவம்
-----------------------------------

கடுவேகக் கெடு பிரசவத்தால் இறந்த இளங்குழந்தையை உறவினர்களோ தாயோ கொன்றதாக வழக்குப் பதியவும் குழந்தையைக் கொன்று விட்டு கடுவேகக் கெடு பிரசவத்தில் இறந்து விட்டதாய் ஏமாற்றவும் வாய்ப்புண்டு.

வரலாற்றில்
----------

"சித்தார்த்த கௌதம புத்தரின் தாயான மாயா தேவி பிரசவத்தின் பொருட்டு தாய் வீடு நோக்கிச் சென்று கொண்டிருக்கும் வழியில் அழகிய சால மரத்தைக் கண்டிறங்கினார். காற்றில் அழகாக ஆடிக்கொண்டிருந்த விழுதொன்றைப் பிடிக்கும் பொருட்டு சற்று எக்கினார். அவ்வேளையில் புத்தர் பிறந்தார்" என்பதாகச் சொல்லப்படுகிறது.
*தமிழா எ-கலப்பை* (**இகலப்பை; eKalappai** என்றும் அறியப்படுகிறது) எனப்படும் மென்பொருள் ( கலப்பை என்ற சொல்லுக்கு பொருள்: ஏர் கருவி வகைகளில் ஒன்று. கலப்பை எனும் கருவி நிலத்தின் மேற்புறத்தைக் கீறி உழவு செய்ய பயன்படும். "எறும்புகள்" எனப்படும் அமைப்பின் கலப்பை அல்லது இலத்திரனியற் கலப்பை.) தமிழில் கணினியில் உள்ளீடு செய்யப் பயன்படும் ஒன்று. இது ஒருங்குறி மற்றும் தகவற் பரிமாற்றத்திற்கான தமிழ் நியமக் குறியீட்டு முறைகளை ஆதரிக்கின்றது. இது கீழ்வரும் விசைப் பலகை அமைப்புக்களில் கிடைக்கின்றது

* ஆங்கில ஒலியியல் முறை
* பாமினி
* தமிழ் 99
* தட்டச்சு
* இன்ஸ்கிரிப்ட்

இம் மென்பொருள் XP/விண்டோஸ் விஸ்டா இயங்குதளங்களில் இயங்கவல்லது. இணையத்தில் மற்றும் கூகிள் டாக் மற்றும் விண்டோஸ் லைவ் மெசன்ஜர் தூதுவர்களூடாக இணைய உரையாடல்கள் செய்யமுடியும். தமிழா எ-கலப்பை பரணிடப்பட்டது 2011-08-30 at the வந்தவழி இயந்திரம் மென்பொருளானது பதிவிறக்கம் செய்யக்கூடியது.

இது GNU GPL உரிமத்தின் கீழ் வெளியிடப்பட்ட ஒரு கட்டற்ற மென்பொருள். இந்த மென்பொருளின் தற்போதைய பதிப்பு: 3.0

வெளியிணைப்புக்கள்
-----------------

* தமிழா எ-கலப்பை பதிவிறக்கம் பரணிடப்பட்டது 2011-08-30 at the வந்தவழி இயந்திரம்
* தமிழா விவாதக் குழு
* கூகிள் கோடு பக்கம்
* தமிழா பரணிடப்பட்டது 2005-01-18 at the வந்தவழி இயந்திரம்

உசாத்துணைகள்
------------

1. ↑
இறையனார் களவியல் உரை குறிப்பிடுகிறது. முத்தொள்ளாயிரம் என்னும் நூல் கடுங்கோன் என்னும் பெயரால் பாண்டிய மன்னன் ஒருவனைச் சுட்டுகிறது.  வேறு சான்றுகள் கடுங்கோனைப் பற்றிக் கிடைக்காததால் இவனை வரலாற்றுக்கு முந்தைய தொல்பழங்காலப் பாண்டியர் பட்டியலில் ஒருவனாகக் கொள்ளலாம். களப்பிரர்களை அழித்த இடைக்காலப் பாண்டியன் ஒருவனும் கடுங்கோன் எனப் பெயர் பெற்றுள்ளான்.

‘கடுங்கோ’ என்னும் பெயருடன் செல்வக் கடுங்கோ வாழியாதன் என்னும் அரசனும், பாலை பாடிய பெருங்கடுங்கோ, மருதம் பாடிய இளங்கடுங்கோ என்னும் புலவர்களும் காணப்படுகின்றனர். 

கடுங்கோன், கடுங்கோ என்னும் பெயர்களை எண்ணும்போது முதல் இரண்டு தமிழ்ச்சங்கங்கள் இருந்த குமரிக் கண்டத்தில் சேர சோழ பாண்டியர் பாகுபாடு இல்லை எனக் கொள்ள இடமுண்டு. 

ஆயின் குமரிக்கண்டத் தமிழர் பாண்டியர் எனத் தகும்.

மேற்கோள்கள்
-----------

1. ↑  முத்தொள்ளாயிரம் 47

|  |  |
| --- | --- |
| Disambiguation icon |  இது ஒரே தலைப்பில் அமையும் கட்டுரைகளைப் பட்டியலிடும் பக்கவழி நெறிப்படுத்துதல் பக்கமாகும்.  ஏதேனும் ஓர் உள்ளிணைப்பு உங்களை இங்கு இட்டு வந்திருந்தால், அவ்விணைப்பைக் குறித்த பக்கத்தை நேரடியாகச் சுட்டுமாறு மாற்றியமைக்கலாம். |
**நிர்மலா செல்லப்பன்** *(Sellappan Nirmala)* 1986 ஆம் ஆண்டு எச்.ஐ.வி நோயை இந்தியாவில் முதன் முதலில் கண்டுபிடித்த மருத்துவராவார். 1985 ஆம் ஆண்டு நிர்மலாவுக்கு 32 வயதாகும்போது சென்னையில் நுண்ணுயிரியல் மாணவியாக பணிபுரிந்து கொண்டிருந்தார். அப்போது தனது ஆய்வுக் கட்டுரைக்காக இரத்த மாதிரிகளை சேகரிக்கத் தொடங்கினார். அவற்றில் எச்.ஐ.வி பாதிப்பு உள்ளதா என பரிசோதனைகள் மேற்கொண்டார். அவற்றில்தான் எச்.ஐ.வி சோதனையின் நேர்மறை முடிவைக் கொடுத்த இரத்த மாதிரியும் இருந்தது.

தொழில்
------

ஒரு பாரம்பரிய இந்திய குடும்பத்தில் பிறந்து வளர்க்கப்பட்ட நிர்மலா அவரது கணவரால் மருத்துவ ஆராய்ச்சிக்கு செல்ல ஊக்குவிக்கப்பட்டார். 1982 ஆம் ஆண்டு அமெரிக்காவில் தொடங்கிய எச்.ஐ.வி வைரசு கண்டுபிடித்தல் இயக்கத்திற்கு பதிலளிக்கும் விதமாக தனது வழிகாட்டியான பேராசிரியர் சுனிட்டி சாலமன் என்பவரிடமிருந்து எச்.ஐ.வி வைரசை ஆராய்ச்சி செய்யும் ஆர்வம் இவருக்கு இருந்தது.  அந்த நேரத்தில் எச்.ஐ.வி தொடர்பானவை நாட்டில் தடைசெய்யப்பட்ட செய்தியாக இருந்தன. 

நேர்மறையான முடிவுகள் கிடைக்காத்தால் மும்பை மற்றும் புனேவிலிருந்து இரத்த மாதிரிகள் சேகரிக்கப்பட்டன. நிர்மாலாவால் சேகரிக்கப்பட்ட 80 நபர்களின் இரத்த மாதிரிகள் உட்பட அதிக ஆபத்து இருப்பதாக சந்தேகிக்கப்படும் குழுக்களிடமிருந்து சுமார் 200 இரத்த மாதிரிகளை எடுத்துக்கொள்வது இந்த ஆராய்ச்சித் திட்டத்தில் அடங்கும். சென்னையில் பரிசோதனை வசதிகள் இல்லாததால் இவர்களை 200 கிலோமீட்டர் (120 மைல்) தொலைவில் இருக்கும் வேலூரில் உள்ள கிறித்துவ மருத்துவக் கல்லூரி மற்றும் மருத்துவமனையில் பரிசோதனைகள் மேற்கொள்ள சாலமன் ஏற்பாடு செய்தார். இந்தியாவில் எச்.ஐ.வி பரவி இருப்பதை இந்த இரத்த மாதிரிகள் உறுதிப்படுத்தின.  எனவே இந்த தகவல் இந்திய மருத்துவ ஆராய்ச்சி கவுன்சிலுக்கு மாற்றப்பட்டது, இது பிரதமர் இராசீவ் காந்திக்கும் தமிழக சுகாதார அமைச்சர் எச். வி. அண்டேவுக்கும் தெரிவிக்கப்பட்டது.  பின்னர்தான் எச்.ஐ.வி நாட்டில் ஒரு தொற்றுநோயாக மாறியது. 

தமிழ்நாட்டில் எய்ட்சு கண்காணிப்பு என்ற தனது ஆய்வுக் கட்டுரையை நிர்மலா மார்ச் 1987 ஆம் ஆண்டு மார்ச்சு மாதத்தில் சமர்ப்பித்தார். சென்னையில் உள்ள கிங் நோய் தடுப்பு மற்றும் ஆராய்ச்சி நிறுவனத்தில் சேர்ந்தார். 2010 ஆம் ஆண்டு பணியிலிருந்து ஓய்வு பெற்றார்.

மேற்கோள்கள்
-----------

1. ↑  Pandey, Geeta (2016-08-30). "The woman who discovered India's first HIV cases". *BBC News*. .
2. 1 2  "The story of how one woman first detected HIV in India". த நியூயார்க் டைம்ஸ். 2016-09-05. Archived from the original on 2016-12-30. .
3. 1 2  "భార‌త్‌లో మొట్ట‌మొద‌ట హెచ్ఐవి వైర‌స్‌ని గుర్తించిన మ‌హిళ ఈమే…సెల్ల‌ప్ప‌న్ నిర్మ‌ల‌!" (in Telugu). 2016-09-28. Archived from the original on 2017-03-18.. பார்த்த நாள்: 2016-12-12.
4. 1 2  "30 Years Ago, A Young Woman Scientist Discovered The First HIV/AIDS Case In India". *The Logical Indian*. 2016-12-01. .
**மன்மத ஆண்டு** என்பது தமிழ்ப் புத்தாண்டில் பிரபவ ஆண்டு துவங்கி அறுபது ஆண்டுகள் என ஆண்டு வட்ட முறையில் வரக்கூடிய ஆண்டுகளில் இருபத்தொன்பதாம் ஆண்டாகும். இந்த ஆண்டை செந்தமிழில் **காதன்மை** என்றும் குறிப்பர்

மன்மத ஆண்டு வெண்பா
------------------

மன்மத ஆண்டு எப்படிப்பட்டது என்பது குறித்து இடைக்காட்டுச் சித்தர் இயற்றியதாக கூறப்படும் வெண்பா

   

மன்மதத்தின் மாரியுண்டு வாழுமுயிரெல்லாமே  

நன்மைமிகும் பல்பொருளுநண்ணுமே- மன்னவரால்  

சீனத்திற் சண்டையுண்டு தென்திசையில் காற்றுமிகு  

கானப்பொருள் குறையுங் காண்.

இந்த வெண்பாவின்படி மன்மத ஆண்டில் நல்ல மழைப் பொழிவு இருக்கும், இதனால் மரம், செடி, கொடி, பறவை, விலங்குகள் போன்றவை பெருகும். மக்கள் மகிழ்ச்சியுடன் வாழ்வார்கள். நல்லது நடக்கும். பலவகை தானியங்களும் நன்கு விளையும். நாடாளுபவர்கள் போர் குணம் கொண்டிருப்பார்கள். உலகின் ஒரு பகுதியில் சண்டை மூளும். தெற்கு திசையில் இருந்து புயல் உருவாகி சூறாவளிக் காற்று வீசும். அரிதான மூலிகைச் செடிகள் அழியும்.

மேற்கோள்கள்
-----------

1. ↑  "மன்மத வருட பொதுப் பலன்கள்". *கட்டுரை*. வெப்துனியா. 20 ஏப்ரல் 2017 அன்று பார்க்கப்பட்டது.
2. ↑  "மன்மத வருட ராசிபலன்கள்". *கட்டுரை*. தி இந்து. 13 ஏப்ரல் 2015. 20 ஏப்ரல் 2017 அன்று பார்க்கப்பட்டது.
**எம். ஜி. ஆர். அரசு திரைப்படம் மற்றும் தொலைக்காட்சிப் பயிற்சி நிறுவனம்** என்பது தமிழ்நாடு அரசின் செய்தி மற்றும் மக்கள் தொடர்புத் துறையின் கீழ் நடத்தப் பெறும் ஒரு கல்வி நிறுவனமாகும். சென்னை, தரமணியில் அமைக்கப்பட்டுள்ள இந்நிறுவனத்தில் திரைப்படம் மற்றும் தொலைக்காட்சித் தயாரிப்பிற்கு உதவும் பல பயிற்சிகளை அளிக்கும் மூன்று ஆண்டுகள் கால அளவிலான பட்டயப் படிப்புகள் மற்றும் ஓராண்டு அளவிலான நடிப்பு போன்ற சான்றிதழ் படிப்புகளும் கற்றுத் தரப்படுகின்றன.

பட்டயப் படிப்புகள்
------------------

இந்தப் பயிற்சி நிறுவனத்தில் கற்றுத்தரும் பட்டயப் படிப்புகள் மூன்று ஆண்டு கால அளவுடையது.

1. திரைப்படம் இயக்குதல், திரைக்கதை, வசனம் எழுதுதல் மற்றும் தொலைக்காட்சித் தயாரிப்பு
2. திரைப்பட தொழில்நுட்பம் மற்றும் தொலைக்காட்சித் தயாரிப்பு (ஒளிப்பதிவு)
3. திரைப்பட தொழில்நுட்பம் மற்றும் தொலைக்காட்சித் தயாரிப்பு (படச்சுருள் செயல்படுத்தல்)
4. திரைப்பட தொழில்நுட்பம் மற்றும் தொலைக்காட்சித் தயாரிப்பு (ஒலிப்பதிவு மற்றும் ஒலிப் பொறியியல்)
5. படத்தொகுப்பு மற்றும் தொலைக்காட்சித் தயாரிப்பு

சான்றிதழ் படிப்பு
-----------------

இந்தப் பயிற்சி நிறுவனத்தில் ஓராண்டு அளவில் கற்றுத்தரும் சான்றிதழ் படிப்பு உள்ளது.

1. நடிப்புப் பயிற்சி
**எம். ஜி. ஆர் - ஜெயலலிதா கோவில்**, இந்தியாவின், தமிழ்நாட்டின், மதுரை மாவட்டம், திருமங்கலம் வட்டம், தே. கல்லுப்பட்டி ஊராட்சி ஒன்றியம், டி. குண்ணத்தூர் ஊராட்சியில் அமைந்துள்ளது. தமிழக வருவாய் மற்றும் பேரிடர் மேலாண்மைத் துறை அமைச்சர் ஆர். பி. உதயகுமார் முயற்சியில், டி. குண்ணத்தூர் கிராமத்தில் நிறுவப்பட்ட இக்கோயிலை தமிழக முதலமைச்சர் எடப்பாடி க. பழனிசாமி மற்றும் துணை முதலமைச்சர் ஒ. பன்னீர் செல்வம் ஆகியோரால் 30 சனவரி 2021 அன்று திறந்து வைக்கப்பட்டது.

வரலாறு
------

தமிழக வருவாய்த்துறை மற்றும் பேரிடர் மேலாண்மை துறை மற்றும் தகவல் தொழில் நுட்பத்துறை அமைச்சர் ஆர். பி. உதயகுமார் ஏற்பாட்டில், ஜெயலலிதா பேரவை மற்றும் அம்மா அறக்கட்டளை சார்பாக, மதுரை மாவட்டம், திருமங்கலம் தொகுதிக்குட்பட்ட டி. குன்னத்தூரில் ரூபாய் 80 கோடி செலவில் மறைந்த தமிழக முதல் அமைச்சர்களான எம். ஜி. ஆர் மற்றும் ஜெயலலிதாவுக்கு டி. குண்ணத்தூர் கிராமத்தில் கோவில் கட்டப்பட்டது. சுமார் 12 ஏக்கர் நிலபரப்பில் அமைந்த இக்கோயிலில் முன்னாள் முதல்-அமைச்சர்கள் எம்.ஜி.ஆர் மற்றும் ஜெயலலிதாவின் 7 அடி உயர முழு உருவ வெண்கலச்சிலைகள் நிறுவப்பட்டுள்ளன. ஒவ்வொரு சிலையும் 400 கிலோ எடை கொண்டதாகும்.

எம். ஜி. ஆர் மற்றும் ஜெயலலிதா ஆகியோரின் வெண்கலச் சிலைகளை அமைச்சர் ஆர்.பி.உதயகுமார் 14 சனவரி 2021 அன்று பிரதிஷ்டை செய்தார். இதைத்தொடர்ந்து தினமும் பல்வேறு பூஜைகள் மற்றும் யாகசாலை பூஜைகள் செய்யப்பட்டது. இத்திருக்கோவிலை முதலமைச்சர் க. பழனிசாமி, துணை முதல்-அமைச்சர் ஒ. பன்னீர்செல்வம் ஆகியோர் 30 சனவரி 2021 அன்று திறந்து வைத்தனர். பின்னர் எம். ஜி. ஆர் மற்றும் ஜெயலலிதா சிலைகளுக்கு குடமுழுக்கு நடைபெற்றது.

மேற்கோள்கள்
-----------

1. ↑  எம்.ஜி.ஆர், ஜெயலலிதாவுக்கு கோயில்: எடப்பாடி பழனிசாமி, ஓ. பன்னீர்செல்வம் திறந்து வைத்தனர்
2. ↑  "ஜெயலலிதாவுக்கு பிரமாண்ட கோவில்: எடப்பாடி பழனிசாமி-ஓ.பன்னீர்செல்வம் திறந்து வைத்தனர்". 2021-01-30 அன்று மூலம் பரணிடப்பட்டது. 2021-01-30 அன்று பார்க்கப்பட்டது.
3. ↑  CM, Deputy CM to inaugurate MGR-Jayalalithaa temple

வெளி இணைப்புகள்
---------------

* எம்ஜிஆர். ஜெயலலிதா கோயிலை திறந்து வைத்தார் முதல்வர் பழனிசாமி - காணொலி
**ஊர்மிளா பாலவந்த் ஆப்தே** (*Urmila Balawant Apte*), 1988ஆம் ஆண்டு பாரதியஸ்ட்ரீ சக்தி அமைப்பின் இந்தியா நிறுவனர் ஆவார். இது பெண்களின் அதிகாரமளிப்புக்காக அர்ப்பணிக்கப்பட்ட அமைப்பாகும். ஆப்தேயின் பணிக்காக 2018-ல் அப்போதைய இந்தியக் குடியரசுத்தலைவர் ராம்நாத் கோவிந்த் நாரி சக்தி விருதினை வழங்கினார்.

வாழ்க்கை
--------

ஆப்தே ஒரு கணிதவியலாளர் ஆவார். இவர் மும்பை பல்கலைக்கழகத்தில் கணிதத்தில் முதுநிலைப் பட்டம் பெற்றார். 1969-ல் மும்பையில் உள்ள பல்வேறு கல்லூரிகளில் கணிதம் கற்பிக்க தனது கற்பித்தல் தகுதி மற்றும் முதுகலைப் பட்டத்தைப் பயன்படுத்தினார்.

இவர் 1988-ல் பாரதிய ஸ்திரீ சக்தி என்ற அமைப்பினை நிறுவினார். இந்த அமைப்பு பெண்களுக்கு அதிகாரமளிக்கும் அமைப்பாகும். இந்த அமைப்பு பாலின அடிப்படையில் பாகுபாடுகளை முடிவுக்குக் கொண்டு வரவும் அமைப்பாகும். தேசத்திற்கும் குடும்பத்திற்கும் பெண்களின் பங்களிப்பை அங்கீகரிக்கும் வகையில் இந்த செயல்படுகிறது.

 ஊர்மிளா பலவந்த் ஆப்தே குடியரசுத் தலைவர் ராம் நாத் கோவிந்திடம் இருந்து நாரி சக்தி விருதைப் பெற்றார்
1995 வரை பாரதிய ஸ்திரீ சக்தியின் தலைவராக ஆப்தே பணியாற்றினார். 1995ஆம் ஆண்டில் இவர் அனைத்திந்திய அமைப்புச் செயலாளராக ஆனார். இப்பதவியில் இவர் 2014 வரை பதவியிலிருந்தார். இவரது காலத்தில் பாரதிய ஸ்திரீ சக்தி அமைப்பில் ஆர்வமுள்ளவர்களுக்கு ஆதரவளிக்க இவர் தனது மாவட்டம் முழுவதும் பயணம் செய்தார். இந்தியாவில் உள்ள பத்து மாநிலங்களில் குறைந்தபட்சம் ஒரு கிளை உள்ளது. இந்த அமைப்பில் மொத்தம் 33 கிளைகள் உள்ளன. 2014 முதல் இவர் பாரதிய ஸ்திரீ சக்தியின் தேசிய செயற்குழுவில் உறுப்பினராக இருந்தார்.

2018ஆம் ஆண்டில் பாரதிய ஸ்திரீ சக்தி நிறுவப்பட்டு முப்பது ஆண்டுகள் நிறைவடைந்ததைக் கொண்டாடும் வகையில் இரண்டு நாள் கூட்டம் நடைபெற்றது. இக்கூட்டத்தில் இந்தியா முழுவதிலுமிருந்து 1,000 பிரதிநிதிகள் வந்திருந்தனர்.

2018ஆம் ஆண்டு பன்னாட்டு மகளிர் தினத்தன்று இவருக்கு நாரி சக்தி விருது வழங்கப்பட்டது. புது தில்லியில் உள்ள குடியரசுத் தலைவர் மாளிகையில் நடைபெற்ற விழாவில் அன்றைய குடியரசுத் தலைவர் கோவிந்தால் இந்த விருது வழங்கப்பட்டது. இந்நிகழ்வில் இந்தியப் பிரதமர் நரேந்திர மோதியும் கலந்து கொண்டார். 2018-ல் இவருடன் முப்பத்தொன்பது பேர் அல்லது அமைப்புகள் கௌரவிக்கப்பட்டன/ர்.

மேற்கோள்கள்
-----------

1. 1 2  "Smt. Urmila Apte – Bharatiya Stree Shakti" (ஆங்கிலம்). 2021-01-08 அன்று பார்க்கப்பட்டது.
2. ↑  "Urmila Balwant Apte - Nari Shakti Awardee 2017 - YouTube". *www.youtube.com*. 2021-01-08 அன்று பார்க்கப்பட்டது.
3. ↑  "Meet Ms. Urmila Balawant Apte, #NariShakti Puraskar 2017 awardee". *Indian government press site*. 7 January 2021 அன்று பார்க்கப்பட்டது.
4. ↑  "Bharatiya Stree Shakti discusses various issues | Nagpur News - Times of India". *The Times of India* (ஆங்கிலம்). TNN. 13 Jan 2018. 2021-01-08 அன்று பார்க்கப்பட்டது.
5. ↑  "International Women's Day: President Kovind honours 39 achievers with 'Nari Shakti Puraskar'". *The New Indian Express*. IANS. 9 March 2018. .
6. ↑  "Nari Shakti Puraskar - Gallery". *narishaktipuraskar.wcd.gov.in*. 2021-01-08 அன்று பார்க்கப்பட்டது.